

Cofrestru gweithwyr cartrefi gofal oedolion

1. **Beth yw cymhwysedd wedi’i gadarnhau?**

Rydym wedi sefydlu llwybr arall ar gyfer cofrestru a fydd yn caniatáu i weithwyr profiadol cartrefi gofal i oedolion gael eu cofrestru heb yr angen i gwblhau cymhwyster ffurfiol. Dyma’r llwybr cymhwysedd wedi’i gadarnhau.

1. **Pwy sy’n gymwys i gofrestru drwy’r llwybr cymhwysedd wedi’i gadarnhau?**

I fod yn gymwys ar gyfer y llwybr hwn i gofrestru, rhaid i weithiwr feddu ar o leiaf dair blynedd o brofiad o gyflogaeth â thâl mewn rôl ofal neu gymorth berthnasol. Nid oes rhaid iddo fod yn brofiad olynol.

Gall hyn gynnwys gweithio ar sail amser llawn neu ran-amser.

Gall y tair blynedd o brofiad fod gyda chyflogwyr gwahanol. Rhaid i’r cyflogwr presennol fod yn fodlon bod gan y gweithiwr brofiad digonol yn seiliedig ar ei hanes cyflogaeth a geirdaon boddhaol a gafwyd oddi wrth gyflogwyr blaenorol. Rhaid bod y rheolwr yn hyderus bod y gweithiwr yn gallu arddangos y [cymwyseddau gofynnol](https://socialcare.wales/resources/guidance-to-complete-confirmed-competence-and-evidence-log) yn gyson.

Rhaid i reolwr cofrestredig y sefydliad gadarnhau bod y gweithiwr wedi bodloni’r cymwyseddau gofynnol, trwy broses ymgeisio ar-lein.

1. **Os bydd y gweithiwr yn cofrestru trwy’r llwybr cymhwysedd wedi’i gadarnhau, a fydd angen iddo gwblhau cymhwyster cyn y bydd angen iddo adnewyddu ei gofrestriad ar ôl tair blynedd?**

Pwrpas y llwybr cymhwysedd wedi’i gadarnhau yw cadw gweithwyr profiadol da yn y sector.

Ni fydd angen i weithwyr sy’n cofrestru drwy’r llwybr cymhwysedd wedi’i gadarnhau cyn Ebrill 2020 gael cymhwyster i ailgofrestru ond bydd angen iddynt gwblhau 90 awr o hyfforddiant a dysgu ôl-gofrestru.

1. **Os yw rhywun yn cofrestru drwy’r llwybr hwn ac yn newid cyflogwr, a yw ei gofrestriad yn dal yn ddilys?**

Ydy. Mae cymhwysedd wedi’i gadarnhau yn ffordd i weithiwr ddod yn gofrestredig, ac mae’r cofrestriad hwn yn parhau’n ddilys trwy gydol ei gyfnod cofrestru. Nid yw cofrestru’n gysylltiedig â sefydliad oherwydd ei fod yn

gofrestriad personol.

1. **Sut mae rheolwr yn asesu cymhwysedd at y diben hwn, a pha dystiolaeth sydd ei hangen?**

Rydym wedi creu [rhestr o’r cymwyseddau gofynnol](https://socialcare.wales/resources/guidance-to-complete-confirmed-competence-and-evidence-log) y mae angen i chi eu hasesu ac y mae’n rhaid i’r gweithiwr eu dangos.

Mae gan y rhestr o gymwyseddau le i gofnodi unrhyw dystiolaeth a ddefnyddir i gadarnhau bod ymarfer y gweithiwr yn gymwys. Mae gwybodaeth gydag enghreifftiau o’r hyn y gellid ei gynnwys fel tystiolaeth ar gael yn y canllawiau.

Efallai y byddwn yn cynnal gwiriadau sampl ac yn gofyn am gopïau o’r dystiolaeth a ddefnyddir i wneud eich penderfyniad. Mae hyn i fodloni ein hunain bod gweithwyr yn addas i’w cofrestru.

Nid yw Arolygiaeth Gofal Cymru (AGC) yn gyfrifol am wirio cymhwysedd wedi’i gadarnhau ac ni fydd yn cynnal unrhyw wiriadau ychwanegol. Y rheolwr cofrestredig sy’n gyfrifol am gywirdeb y cymwyseddau gofynnol. Gallai unrhyw wybodaeth ffug neu gamarweiniol arwain at achosion addasrwydd i ymarfer a allai arwain at dynnu enw’r Rheolwr o’r Gofrestr. Os oes gan AGC bryderon ynghylch cymhwysedd unrhyw berson cofrestredig, bydd yn cyfeirio hyn atom.

1. **Sut mae rheolwr cofrestredig yn cadarnhau cymhwysedd gweithiwr?**

Unwaith y bydd y rheolwr a’r gweithiwr yn fodlon bod yr holl [gymwyseddau gofynnol](https://socialcare.wales/resources/guidance-to-complete-confirmed-competence-and-evidence-log) wedi’u bodloni, a bod y dystiolaeth wedi’i nodi yn y canllaw, gall y gweithiwr wneud cais i gofrestru.

O fewn y cais maent yn dewis y llwybr cymhwysedd a gadarnhawyd, a bydd hyn yn cynnwys dewis eu rheolwr cofrestredig (bydd rheolwyr cofrestredig yn cael eu hychwanegu at y sefydliad ac ar gael i’w dewis ar y ffurflen gais). Anfonir e-bost at y rheolwr yn gofyn iddynt fewngofnodi i’w cyfrif [GCCarlein](https://www.scwonline.wales/cy/) a chwblhau’r datganiad cymhwysedd yn electronig.



1. **Beth os nad oes Rheolwr Cofrestredig, neu os ydynt yn absennol o’r sefydliad?**

Yn absenoldeb rheolwr cofrestredig, rhaid i’r unigolyn cyfrifol ar gyfer eich sefydliad nodi person perthnasol i gadarnhau’r cymhwysedd. Gallai hyn fod yn rheolwr AD neu reolwr hyfforddiant, gyda mynediad i gofnodion gweithiwr. Ni fydd angen i’r person perthnasol fod wedi’i gofrestru, ond bydd yn rhaid iddo fod yn llofnodwr ar gyfer y sefydliad. Bydd y tîm ymholiadau Cofrestru yn gallu eich cynorthwyo â’r broses hon.

1. **A oes terfyn ar nifer y gweithwyr a all ddefnyddio’r llwybr cymhwysedd wedi’i gadarnhau o unrhyw un sefydliad?**

Nac oes, ond byddwn yn monitro’r niferoedd ac yn anelu i sicrhau bod mwyafrif gweithwyr cartrefi gofal i oedolion yn meddu ar gymhwyster neu’n gweithio tuag at eu cymhwyster. Dim ond ar gyfer aelodau staff â phrofiad priodol y gellir defnyddio cymhwysedd wedi’i gadarnhau.

1. **A yw hyfforddiant a dysgu ôl-gofrestru yn berthnasol?**

Ydy. Mae’n ofynnol i bob gweithiwr cofrestredig gwblhau 90 awr/15 diwrnod o hyfforddiant a dysgu ôl-gofrestru o fewn eu cyfnod cofrestru tair blynedd.

Gall eich gweithwyr gadw cofnod o’u hyfforddiant a’u dysgu yn eu cyfrifon personol [GCCarlein](https://www.scwonline.wales/en/). Byddem yn eu hannog i gynnal y cofnod hwn pan fyddant yn cwblhau’r hyfforddiant. Bydd hyn yn gwneud y broses adnewyddu yn llawer cyflymach ac yn haws iddynt.